ToekomsVenster: Waarhede rondom offergawesFoto: pixabay.com “Gee en vir julle sal gegee word: ’n goeie maat, ingestamp, geskud en propvol, sal hulle in julle hande gee. Met die maat waarmee julle meet, sal ook vir julle gemeet word.” – Lukas 6:38 Die gee en die bring van offergawes is ’n lewenstyl. Hierdie lewenstyl is egter nie om myself te verryk nie, maar om God te verheerlik. Dit is dus baie belangrik dat ek oop sal wees vir die stem van die Heilige Gees om te offer en met verantwoordelikheid sal saai. Offergawes moet altyd met die regte motief gegee word. Christus moedig sy dissipels aan om nie hul godsdienstige pligte in die openbaar na te kom om deur ander gesien te word nie. As ’n mens dit sou doen, sal hulle wel deur ander gesien word, maar geen beloning van die Hemelse Vader ontvang nie. Die regte motief agter die gee van offergawes is altyd opregte liefde. Here, baie dankie vir elke geleentheid wat ek het om vir U offergawes te kan bring. Ek bid dat my offergawes op goeie grond sal val en dat U liefde ook so sigbaar sal word aan almal.